《谢叶水心作先铭》
宋代·赵汝谠

隙驹日月驰，拱木霜露莘。孤生望苍旻，永念负慈地。

内德不越阃，先铭欲存世。以兹沥丹素，延首冀嘉惠。

大匠斡九京，篇成重覃思。发函已百拜，陈庙复三喟。

石之表故阡，脩麓出光气。耿如瞻其亲，端用贻尔类。

道归统会阔，躬探玄颐秘。云章开人文，天笔垂古制。

照照训典立，亹亹伦纪备。遂登秦汉前，上与骚雅俪。

碑板落东南，贝玉失瑰异。膏濡沦朽骨，黼藻被幽隧。

史职补王明，陋巷压高位。馀波扬懿则，惧忝弗克嗣。

士恢宇宙心，学竟圣贤事。整驾期远造，为基戒中坠。

岳峻尚可攀，海深安可计。勖哉奉格言，没齿无敢替。

作者简介：宗室。居馀杭，字蹈中，号懒庵。赵汝谈弟。少与兄齐名。以祖荫补承务郎，历泉州市舶务、监行右藏西库。疏讼赵汝愚之冤，宰臣韩侂胄使其党胡纮攻之，坐废十年。后登宁宗嘉定元年进士，历官大理司农丞。与宰臣史弥远不合，出为湖南提举常平，改江西提点刑狱，俱有政绩。迁知温州卒。